**P R A V I L N I K**

**o natjecanju na “Roštiljadi Općine Lokve 2024.“**

***I. OPĆI DIO***

**Članak 1.**

Predmet Pravilnika je način organizacije natjecanja u pripremanju mesa sa roštilja na manifestaciji Roštiljada Općine Lokve 2024.

Organizator natjecanja je Općina Lokve.

**Članak 2.**

Natjecanje će se održati u centru Lokava, na adresi Šetalište Golubinjak 6, dana **17. kolovoza 2024. godine** (subota). Službeni početak manifestacije je u 17,00 sati, a završetak u 24.00 sati. U 20.30 sati slijedi proglašenje pobjednika - najuspješnijih roštilj ekipa Općine Lokve.

**Članak 3.**

Na natjecanju u pripremanju mesa sa roštilja na Roštiljadi Općine Lokve 2024. kao natjecatelji mogu sudjelovati ekipe koje ispune prijavnicu i pravovremeno se prijave za natjecanje. Prijaviti se mogu ekipe kao fizičke ili pravne osobe, a prijava za natjecanje je besplatna.

Natjecateljska ekipa ima najmanje dva(2),a najviše šest (6) punoljetnih članova, a ista između sebe bira voditelja ekipe. Broj prijavljenih ekipa je maksimalno 20, a prijave će se razmatrati po datumu i vremenu predaje prijave.

**Članak 4.**

Natjecateljska ekipa koja se prijavljuje preuzima obvezu nastupa na manifestaciji „Roštiljada Općine Lokve 2024.“ (17.08.2024).

Natjecateljska ekipa priprema odnosno peče cca 1kg ćevapčića, 1 kg vratine i 1kg ražnjića za ocjenjivački žiri, a od mesa koje mu je osigurao Organizator (ukoliko natjecateljska ekipa priprema i druge vrste pečenja na roštilju iste ne predaju na ocjenjivanje). U slučaju predaje drugog mesa od onoga što je osigurao Organizator natjecateljska ekipa biti će diskvalificirana.

**Članak 5.**

Organizator osigurava cca 1,00 kg miješanog mljevenog mesa po ekipi, a sastojke za pripremu ćevapčića pribavlja natjecateljska ekipa. Organizator osigurava još 1,00 kg svinjske vratine i 1,00 kg svinjske plećke za ražnjiće. Sve meso se marinira na roštiljadi, a sastojke za pripremu marinade donose natjecatelji.

**Članak 6.**

Sve prijavljene ekipe na mjesto natjecanja trebaju doći u zakazano vrijeme radi pripreme i preuzimanja inventara.

Sve ekipe natjecanje započinju istovremeno s pečenjem u 18.30 sati.

Vrijeme ograničeno za pripremu i pečenje ćevapčića, vratine i ražnjića do ocjenjivanja stručnog žirija je max. 60 min (1,00 sat).

Uzorci dobivenog mesa, ispečeni, moraju biti doneseni na jednom zajedničkom tanjuru po broju – 5 kom čevapa, 1 komad vratine, 1 cijeli ražnjić, a na ocjenjivanje se predaju do 19,30 sati ovisno o završetku pripreme i pečenja istih.

**Članak 7.**

Za vrijeme samog natjecanja dozvoljeno je i preporučljivo spravljanje i drugih jela na roštilju.

 **Članak 8.**

Natjecateljske ekipe slobodne su prema vlastitim željama i mogućnostima, a u dogovoru s Organizatorom, urediti svoj prostor za pripremu jela.

Ekipe su dužne nakon završetka natjecanja očistiti roštilje ( baciti žar u za to predviđeno mjesto ), vratiti inventar osiguran od strane Organizatora, te ostaviti prostor uredan i bez smeća.

**Svaka ekipa koja se prijavi na natjecanje prije početka natjecanja zadužiti će potreban inventar koji će nakon završetka vratiti organizatoru. Vraćanje inventara biti će moguće najkasnije do 24:00 sata.**

**O zaduživanju te vraćanju inventara voditi će se službena evidencija.**

**U slučaju da Ekipa ne vrati inventar snositi će trošak nabave novoga inventara.**

**OBAVEZNO je korištenje metalne podloške (kadice) ispod roštilja (znači ne ložiti vatru na zemlji!)**

**Članak 9.**

ORGANIZATOR ZA SVAKU NATJECATELJSKU EKIPU OSIGURAVA:

* 1x Stol za pripremu jela
* 1x Klupa za sjedenje
* Roštilj sa metalnom podloškom za žar
* 2,5 kg ugljena za roštilj
* cca. 1,0 kg svježeg miješanog mljevenog mesa
* cca. 1,0 kg svinjske vratine
* cca. 1,0 kg svinjske plećke za ražnjiće
* 1x vreća za otpad
* Posude za posluživanje

**Članak 10.**

NATJECATELJSKA EKIPA DUŽNA JE ZA SVOJ NASTUP OSIGURATI:

* vlastiti pribor za kuhanje
* SUNCOBRAN ( preporuka 3x3m) – **nije obavezno** !
* vlastite začine (luk, sol, papar i sl.)
* Kruh/pogače/lepinje/peciva
* ostali sitni inventar (po potrebi sitna drvca za potpalu, upaljač, i sl.)
* Vodu za pranje ruku i po potrebi smanjenje jačine vatre
* dodatne podloške ispod svojih roštilja

**ZA VRIJEME TRAJANJA NATJECANJA EKIPAMA JE STROGO ZABRANJENO :**

* **Spajanje na električnu mrežu ( struju ) na mjestu održavanja natjecanja**
* **Korištenje agregata ili sličnih strujnih izvora**
* **Korištenje razglasa , zvučnih kutija, karaoka i sl.**
* **Prosipanje vrućeg ugljena, žara ili ulja po cesti ili parkiralištu**
* **Ulaz s vozilima na prostor održavanja natjecanja**

**U slučaju kršenja navedenih odredbi ekipa će biti diskvalificirana, te udaljena s prostora održavanja natjecanja!**

***II. NAČIN OCJENJIVANJA***

**Članak 11.**

Komisija za ocjenjivanje sastoji se od 3 (tri) člana, kuharske ili ugostiteljske struke.

**Članak 12.**

Svi natjecatelji, po prijavljivanju, na dan natjecanja izvlače dvije omotnice sa šiframa.

Jednu omotnicu zadržava natjecatelj, dok drugu zalijepljenu omotnicu uzima organizator prilike posluge sucima.

**Osoblje za poslugu koje će nositi uzorke na ocjenjivanje odrediti će Organizator na sam dan natjecanja.**

**Članak 13.**

Uzorci koje će nositi osoblje za poslugu postavljaju se nasumce na stol za ocjenjivanje. Kuverte sa šiframa ostavljaju se ispod tanjurića uzorka.

**Uzorak se mora sastojati od pet (5) ćevapčića, 1 komada vratine i 1 cijelog ražnjića na tanjuru.**

**Uz ispečeno mesa sa roštilja dozvoljeno je koristiti i priloge te dodatno dekorirati tanjur!**

**Članak 14.**

Ocjenjivanje se vrši prema tri elementa vrednovanih bodovima.

Elementi ocjenjivanja su:

1. Okus od 0 – 10 bodova
2. Vizualni dojam i dekoracija od 0 – 10 bodova
3. Konzistencija mesa od 0 – 5 bodova

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SVEUKUPNO 25 bodova MAX**

**Članak 15.**

Maksimalno je moguće osvojiti 25 bodova, ako će ekipe imati isti broj bodova prednost ima ekipa koja ima veći broj bodova u kategoriji „Okus“ , zatim „Vizualni dojam“ te „Konzistencija mesa“ .

**Članak 16.**

Svaki ocjenjivač (član žirija) svoje ocjene i ukupne bodove, upisuje u svoju listu, za svaki uzorak. Na kraju liste bodovi se zbrajaju te se lista s konačnim poretkom natjecatelja predaje voditelju natjecanja.

**Članak 17.**

Natjecateljske ekipe tijekom ocjenjivanja mogu delegirati 1. člana iz svoje ekipe da prate postupak.

ocjenjivanja.

**Članak 18.**

Nagrađuju se prva tri osvojena mjesta temeljem osvojenih bodova, a nagrade su kako slijedi:

1. mjesto – poklon roštilj, pehar i priznanje Općine Lokve

2. mjesto – poklon paket Ožujsko, pehar i priznanje Općine Lokve

3. mjesto poklon set pomagala za najbolji roštilj, pehar i priznanje Općine Lokve

Svim ostalim prijavljenim ekipama biti će dodijeljeno priznanje Općine Lokve za sudjelovanje na manifestaciji „Roštiljada Općine Lokve 2024.“

**Članak 19.**

Svaki natjecatelj nakon ocjenjivanja raspolaže sa svojim jelom. Može ga besplatno dijeliti prijateljima i posjetiteljima. **Zabranjena je prodaja jela, a udrugama koje su registrirane na području Općine Lokve dozvoljeno je prikupljanje donacija za pripremljenu hranu koju su sami donijeli.**

**Članak 20.**

Službeni početak manifestacije je u 17,00 sati, a završetak u 24,00 sati.

Nakon završetka manifestacije, ekipe su dužne razdužiti sav zaduženi inventar organizatora.

**Članak 21.**

Prijave se zaprimaju u prostorijama Općine Lokve, Šetalište Golubinjak 6, najkasnije do 13. kolovoza 2024. godine:

1. osobno predajom ispunjenog obrasca Prijave u prostorijama Općine Lokve, radnim danom od 8.00-15.00h
2. putem e-maila: doris@lokve.hr
3. informacije: 097 799 8909 – Doris Kolar

**Članak 22.**

Predajom pravilno ispunjene prijave smatra se da su ekipe upoznate s Pravilnikom o natjecanju na „Roštiljadi Općine Lokve 2024.“ te prihvaćaju isti.

 Za Općinu Lokve

 općinski načelnik

 Toni Štimac